Åpner for kontaktløs betaling uten Apple Pay
Men resten av iOS 17.4-nyhetene går vi glipp av. Apple har sluppet sin iOS 17.4-oppdatering. Med den kommer mulighet for å laste inn apper utfor App Store. Men denne gangen er det kun faktiske EU-land som får nyte godt av reguleringen. Det viser en liste Apple selv har publisert i forbindelse med oppdateringen. Dermed vil innbyggere i Sverige og Danmark få mulighet til å laste inn apper som ikke serveres i App Store. Men her til lands vil vi ikke få den muligheten. Dermed er det en vingeklippet iOS 17.4 du kan laste ned i dag. En av de få større nyhetene som kommer hit er muligheten til å betale kontaktløst med andre apper enn Apple Pay. (Gå til avsnittet) Telefonen vil selv avgjøre om den befinner seg i et EU-land, og dersom noen forlater et land som rammes av reguleringene, vil den begynne å telle ned til du ikke får bruke andre appbutikker lenger. I Apples dokumentasjon forklarer de at apper du har lastet ned vil fortsette å virke. Det selv om telefonen finner ut at den er utenfor EU. Men muligheten til å laste ned nye apper, eller oppdatere de du har fra andre steder enn App Store vil imidlertid kuttes etter en stund. I advarslene sine peker Apple og på at hverken skjermtid, begrensninger på kjøp i app eller en rekke andre brytere som Apple tillater i sin egen app store ikke nødvendigvis vil fungere med apper hentet utenfra. De peker også på at hver app store vil ha egne retningslinjer, og at refunderinger og abonnement må styres i de respektive andre appbutikkene. En annen nyhet «født av» EUs reguleringer var i utgangspunktet støtte for nettlesere med andre motorer enn WebKit i bånn. Den støtten viser seg nå å være - litt usikker. I hvert fall dersom brukere skal få laste ned nettleseren gjennom noen av Apples kanaler. Her vises det for eksempel til at utvikleren må ha to ulike appfiler tilgjengelig i App Store, slik at appen kan lastes ned med standard WebKit utenfor EU, men ha den alternative nettlesermotoren i EU. Eventuelt må appen være tilgjengelig bare innenfor EU - da kan utvikleren slippe unna med én versjon. Den ene store iOS 17.4 nyheten som faktisk blir tilgjengelig utenfor selve EU, er anledningen til å bruke kontaktløs betaling med NFC-brikken i iPhoner. Her krever Apple kun at selskapet eller utvikleren som skal søke om å bruke brikken er basert i det Europeiske økonomiske området (EØS). Derfor vil for eksempel norske betalingstilbydere kunne gå i gang med å bredde støtten. Slik vi vet at for eksempel Vipps har ønsket en stund. Utover de store EU-endringene er det mye fokus på sikkerhet i iOS 17.4. Her kommer for eksempel enda sikrere iMessage-støtte inn, med forbedret kryptografi i bånn.  Det er også en rekke sikkerhetsoppdateringer for å fjerne hull og mulige problemer i denne oppdateringen. Enhetsbeskyttelse mot tyveri er dessuten en nyhet, der du kan be telefonen din om å alltid kreve ventetid fra endringer i sikkerhetsinnstillinger til de gjennomføres. Tidligere var det mulig å aktivere dette basert på geolokasjon, men nå kan det altså skrus på hele tiden. Ved siden av noen endringer i måten batterihelse vises frem, kommer det ellers til en ny ladning emojier fra den siste 15.1-oppdateringen til Emoji-konsortiumet. Med dises endringene gjør Apple noe ganske annerledes enn det som har vært vanlig i teknologibransjen frem til nå. Der det har kommet felles europeiske reguleringer, har de i praksis blitt gjeldende i hele Europa, inkludert EØS og Norge.
Apple har lansert iOS 17.4-oppdateringen, som tillater nedlasting av apper utenfor App Store, men denne muligheten er begrenset til EU-land - altså ikke i Norge. Telefonen bestemmer selv om den er i et EU-land, og teller ned til du ikke lenger kan bruke andre appbutikker når du forlater et EU-land.  iOS 17.4 inkluderer imidlertid muligheten til å betale kontaktløst med andre apper enn Apple Pay også i Norge. iOS 17.4 har også økt sikkerhet med sikrere iMessage-støtte, en rekke sikkerhetsoppdateringer og endret enhetsbeskyttelse mot tyveri. Nye emojier er på plass.